Document ID: 32015D0217

IZVEDBENI SKLEP KOMISIJE (EU) 2015/217
z dne 10. aprila 2014
o pooblastitvi držav članic, da sprejmejo nekatera odstopanja na podlagi Direktive 2008/68/ES Evropskega parlamenta in Sveta o notranjem prevozu nevarnega blaga
(notificirano pod dokumentarno številko C(2014) 2292)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive 2008/68/ES Evropskega parlamenta in Sveta z dne 24. septembra 2008 o notranjem prevozu nevarnega blaga (1) ter zlasti člena 6(2) in (4) Direktive,
ob upoštevanju naslednjega:
(1)
Oddelek I.3 Priloge I, oddelek II.3 Priloge II in oddelek III.3 Priloge III k Direktivi 2008/68/ES vsebujejo sezname nacionalnih odstopanj, ki omogočajo upoštevanje posebnih nacionalnih okoliščin. Nekatere države članice so zahtevale nova nacionalna odstopanja.
(2)
Ta odstopanja bi bilo treba odobriti.
(3)
Ker je treba oddelek I.3 Priloge I, oddelek II.3 Priloge II in oddelek III.3 Priloge III prilagoditi, je primerno, da se jih zaradi jasnosti nadomesti v celoti.
(4)
Direktivo 2008/68/ES bi bilo zato treba ustrezno spremeniti.
(5)
Ukrepi, predvideni s tem sklepom, so v skladu z mnenjem Odbora za prevoz nevarnega blaga, ustanovljenega z Direktivo 2008/68/ES -
SPREJELA NASLEDNJI SKLEP:
Člen 1
Države članice iz Priloge so pooblaščene, da za prevoz nevarnega blaga na svojem ozemlju izvajajo odstopanja iz Priloge.
Ta odstopanja se uporabljajo brez razlikovanja.
Člen 2
Oddelek I.3 Priloge I, oddelek II.3 Priloge II in oddelek III.3 Priloge III k Direktivi 2008/68/ES se spremenijo v skladu s Prilogo k temu sklepu.
Člen 3
Ta sklep je naslovljen na države članice.
V Bruslju, 10. aprila 2014

Labels: 8
15